Staatmakermaatskappye toon goeie winsteOfskoon Suid-Afrika ’n resessie betree het, het van sy staatmakermaatskappye goeie winste in dié periode aangeteken. Dit ondanks uitdagings wat handelstoestande bemoeilik het. Van die uitdagings sluit in die swakker Rand, tam ekonomie en papper verbruikerstemming. Sanlam, nou die land se grootste versekeraar, het aangekondig dat sy wins met 10% gestyg het in die tussentydse periode wat in Junie geëindig het. Die maatskappy sê daar was redelike sterk aktiwiteite in die buiteland. Die maatskappy het die uitslae as ’n aanvaarbare bedryfsvertoning beskryf. Sanlam gee toe dat bedryfstoestande gedurende dié periode uitdagend was. Van die faktore wat die maatskappy moes oorbrug het, sluit in ’n sterker rand aan die begin van vanjaar, markonbestendigheid, swak verbruikers-sentiment en die swak Suid-Afrikaanse ekonomie. Die groep se verdienste het met 12% tot R5,12 miljard gegroei. Nuwe sakevolumes het met 1% verswak. Pierre van Tonder, uitvoerende hoof van Spur. Foto: http://www.spurcorporation.com Intussen het die restaurantkettinggroep Spur aangekondig dat sy omset met 3% tot R667,2 miljoen verbeter het. Sy bestuurshoof, Pierre van Tonder, sê dit dui daarop dat verbruikers onder enorme druk is en hul besteebare inkomste kieskeurig gebruik. Wins voor belasting het met 9,8% tot R231,4 miljoen gestyg. Van Tonder het ook te kenne gegee dat die dat Roco Mamas die sterk uitblinker in die stal was gedurende hierdie periode. Die groep beoog om nuwe Roco Mamas in Indië en Saoedi-Arabië te open. Van Tonder sê dat Spur vanjaar 14 nuwe restaurante in die buiteland sal open en 29 in Suid-Afrika. Roco Mamas se verkope het met 31,5% gestyg, terwyl Spur se verkope met 2,8% verswak het. Die bou van ŉ sterk kliëntebasis het die First Rand-bankgroep onderskraag. Die groep dryf, onder meer, handel as Rand Merchant Bank (RMB), Wesbank en First National Bank (FNB). First Rand sê dat sy wins met 8% tot R26 miljard gestyg het in die jaar. Die groep sê die sterk uitslae is verseker deur die groei in sy kliëntebasis by FNB. Dit het tot oor 8,1 miljoen kliënte opgeskiet. FNB se bydrae tot First Rand se wins was 57%. Die groep het ŉ dividend van 275c per aandeel verklaar. Die bank se verbruikers is onder druk. Dit is te sien aan Wesbank se bydrae wat negatief gegroei het.